CELEX: 32018D0911
Language: fi
Date: 2018-06-25 00:00:00
Title: Komission täytäntöönpanopäätös (EU) 2018/911, annettu 25 päivänä kesäkuuta 2018, pienten märehtijäin ruton leviämisen estämiseksi toteutettavista väliaikaisista suojatoimenpiteistä Bulgariassa (tiedoksiannettu numerolla C(2018) 4071) (ETA:n kannalta merkityksellinen teksti.)

26.6.2018   
            
            
               FI
            
            
               Euroopan unionin virallinen lehti
            
            
               L 161/67
            
         KOMISSION TÄYTÄNTÖÖNPANOPÄÄTÖS (EU) 2018/911,
   annettu 25 päivänä kesäkuuta 2018,
   pienten märehtijäin ruton leviämisen estämiseksi toteutettavista väliaikaisista suojatoimenpiteistä Bulgariassa
   
      
         (tiedoksiannettu numerolla C(2018) 4071)
      
   
   (Ainoastaan bulgariankielinen teksti on todistusvoimainen)
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 3 kohdan,
   ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 3 kohdan,
   sekä katsoo seuraavaa:
   
               (1)
            
            
               Pienten märehtijäin rutto (peste des petits ruminants), jäljempänä ’PPR-tauti’, on pienten märehtijöiden eli lampaiden ja vuohien vakava virustauti, joka tarttuu pääasiassa suoran kosketuksen kautta. PPR-tauti voi aiheuttaa hyvin suurta sairastuvuutta ja kuolleisuutta erityisesti alueilla, joilla PPR-tautia esiintyy ensimmäistä kertaa, ja sillä voi olla vakavia taloudellisia vaikutuksia maatalousalaan. PPR-tauti ei tartu ihmisiin. PPR-tauti on endeeminen monissa Afrikan, Lähi-Idän ja Aasian maissa, ja se on erittäin huolestuttava eläinten terveyden ja hyvinvoinnin kannalta.
            
         
               (2)
            
            
               Neuvoston direktiivissä 92/119/ETY (3) säädetään yleisistä toimenpiteistä, joita on toteutettava tiettyjen eläintautien, muun muassa PPR-taudin, torjumiseksi. Näihin kuuluvat valvontatoimenpiteet, jotka on toteutettava, kun PPR-taudin esiintymistä epäillään ja kun sen esiintyminen on vahvistettu tilalla. Valvontatoimenpiteisiin kuuluvat myös suoja- ja valvontavyöhykkeiden perustaminen tartuntatilojen ympärille ja muut lisätoimenpiteet taudin leviämisen torjumiseksi.
            
         
               (3)
            
            
               Maailman eläintautijärjestön (OIE) maaeläinten terveyttä koskevan säännöstön vuoden 2017 laitoksen (4), jäljempänä ’säännöstö’, 14.7.7 artiklan mukaan silloin, kun PPR-taudinpurkaus tai PPR-virustartunta esiintyy PPR-vapaassa maassa tai vyöhykkeellä ja kaikki altistuneet eläimet on hävitetty, palautumisaika on kuusi kuukautta siitä, kun viimeinen tautieläin on teurastettu, edellyttäen että on noudatettu säännöstön 14.7.32 artiklaa.
            
         
               (4)
            
            
               Bulgaria ilmoitti 23 päivänä kesäkuuta 2018 komissiolle ja muille jäsenvaltioille kolmesta PPR-taudinpurkauksesta pieniä märehtijöitä pitävillä tiloilla Bolyarovon kunnassa Yambolin alueella Bulgariassa.
            
         
               (5)
            
            
               Bulgaria on toteuttanut direktiivissä 92/119/ETY säädetyt valvontatoimenpiteet ja erityisesti tartunnan saaneiden karjojen kaikkien eläinten hävittämisen sekä perustanut kyseisessä direktiivissä säädetyt suoja- ja valvontavyöhykkeet taudinpurkaustilojen ympärille. Lisäksi valvontaa on tehostettu taudin esiintymisvyöhykkeiden naapurikunnissa sekä kunnissa, jotka sijaitseva vasten unionin ja sellaisten kolmansien maiden, jotka eivät ole vapaita PPR-taudista, välistä rajaa.
            
         
               (6)
            
            
               Direktiivissä 92/119/ETY säädettyjen toimenpiteiden lisäksi on tarpeen toteuttaa väliaikaisia suojatoimenpiteitä PPR-taudin leviämisen estämiseksi. Siksi olisi valvottava pieniä märehtijöitä käsittävien erien lähettämistä ja tiettyjen pienistä märehtijöistä saatavien tuotteiden markkinoille saattamista, jotta voidaan estää PPR-taudin leviäminen Bulgarian muille alueille sekä toisiin jäsenvaltioihin ja kolmansiin maihin erityisesti pienten märehtijöiden ja niiden sukusolujen ja alkioiden kaupan välityksellä.
            
         
               (7)
            
            
               Odotettaessa pysyvän kasvi-, eläin-, elintarvike- ja rehukomitean kokoontumista ja yhteistyössä asianomaisen jäsenvaltion kanssa komission olisi toteutettava väliaikaisia suojatoimenpiteitä Bulgariassa esiintyvän pienten märehtijäin ruton osalta.
            
         
               (8)
            
            
               Tilannetta tarkastellaan uudelleen pysyvän kasvi-, eläin-, elintarvike- ja rehukomitean seuraavassa kokouksessa, jossa toimenpiteitä tarvittaessa mukautetaan,
            
         ON HYVÄKSYNYT TÄMÄN PÄÄTÖKSEN:
   1 artikla
   Tässä päätöksessä vahvistetaan väliaikainen suojatoimenpide pienten märehtijäin ruton leviämisen estämiseksi unionissa.
   Sitä sovelletaan pieniin märehtijöihin ja niiden siemennesteeseen, munasoluihin ja alkioihin sekä tiettyihin kyseisistä eläimistä saataviin hyödykkeisiin.
   2 artikla
   1.   Tässä päätöksessä tarkoitetaan:
   
               a)
            
            
               ’pienillä märehtijöillä’ kaikkia lammas- ja vuohieläimiä;
            
         
               b)
            
            
               ’käsittelemättömillä eläimistä saatavilla sivutuotteilla’ Euroopan parlamentin ja neuvoston asetuksen (EY) N:o 1069/2009 (5) 3 artiklan 1 kohdassa määriteltyjä eläimistä saatavia sivutuotteita.
            
         2.   Lisäksi sovelletaan Euroopan parlamentin ja neuvoston asetuksen (EY) N:o 853/2004 (6) liitteessä I vahvistettuja määritelmiä.
   3 artikla
   Bulgarian on kiellettävä seuraavien hyödykkeiden lähettäminen Yambolin alueelta Bulgarian muihin osiin, muihin jäsenvaltioihin ja kolmansiin maihin:
   
               a)
            
            
               pienet märehtijät;
            
         
               b)
            
            
               pienten märehtijöiden siemenneste, munasolut ja alkiot.
            
         4 artikla
   1.   Bulgarian on kiellettävä seuraavien Yambolin alueelta tulevista pienistä märehtijöistä tuotettujen hyödykkeiden saattaminen markkinoille Yambolin alueen ulkopuolella:
   
               a)
            
            
               tuore liha;
            
         
               b)
            
            
               jauheliha ja raakalihavalmisteet, jotka on tuotettu a alakohdassa tarkoitetusta lihasta;
            
         
               c)
            
            
               ihmisravinnoksi tarkoitetut lihavalmisteet ja käsitellyt mahat, rakot ja suolet, jotka on tuotettu a alakohdassa tarkoitetusta lihasta, muut kuin ne, joille on tehty neuvoston direktiivin 2002/99/EY (7) liitteen III mukaisesti käsittely eläinten tiettyjen terveysriskien poistamiseksi;
            
         
               d)
            
            
               raakamaito ja maitotuotteet, muut kuin ne, joille on tehty direktiivin 2002/99/EY liitteessä III kuvattu käsittely ilmatiiviisti suljetussa säiliössä, F0-arvolla 3,00 tai enemmän;
            
         
               e)
            
            
               tuotteet, jotka sisältävät a–d alakohdassa tarkoitettuja hyödykkeitä;
            
         
               f)
            
            
               käsittelemättömät eläimistä saatavat sivutuotteet.
            
         2.   Poiketen kiellosta, josta 2 artiklan f alakohdassa säädetään, toimivaltainen viranomainen voi sallia sellaisten käsittelemättömien eläimistä saatavien sivutuotteiden, jotka on tarkoitettu käsiteltäväksi tai hävitettäväksi kyseiseen tarkoitukseen hyväksytyssä laitoksessa Bulgarian alueella, lähettämisen virallisessa valvonnassa asetuksen (EY) N:o 1069/2009 4 artiklan 4 kohdan mukaisesti.
   5 artikla
   Tätä päätöstä sovelletaan 23 päivään joulukuuta 2018.
   6 artikla
   Tämä päätös on osoitettu Bulgarian tasavallalle.
   
      Tehty Brysselissä 25 päivänä kesäkuuta 2018.
      
         
            Komission puolesta
         
         Vytenis ANDRIUKAITIS
         
            Komission jäsen
         
      
   
   
      (1)  EYVL L 395, 30.12.1989, s. 13.
   
      (2)  EYVL L 224, 18.8.1990, s. 29.
   
      (3)  Neuvoston direktiivi 92/119/ETY, annettu 17 päivänä joulukuuta 1992, yhteisön yleisistä toimenpiteistä tiettyjen eläintautien torjumiseksi sekä swine vesicular -tautiin liittyvistä erityistoimenpiteistä (EYVL L 62, 15.3.1993, s. 69).
   
      (4)  http://www.oie.int/index.php?id=169&L=0&htmfile=chapitre_ppr.htm
   
      (5)  Euroopan parlamentin ja neuvoston asetus (EY) N:o 1069/2009, annettu 21 päivänä lokakuuta 2009, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta (sivutuoteasetus) (EUVL L 300, 14.11.2009, s. 1).
   
      (6)  Euroopan parlamentin ja neuvoston asetus (EY) N:o 853/2004, annettu 29 päivänä huhtikuuta 2004, eläinperäisiä elintarvikkeita koskevista erityisistä hygieniasäännöistä (EUVL L 139, 30.4.2004, s. 55).
   
      (7)  Neuvoston direktiivi 2002/99/EY, annettu 16 päivänä joulukuuta 2002, ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä (EYVL L 18, 23.1.2003, s. 11).